**ПАРЛАМЕНТАРНО СОБРАНИЕ НА ПРОЦЕСОТ ЗА СОРАБОТКА ВО ЈУГОИСТОЧНА ЕВРОПА**

**8-МА ПЛЕНАРНА СЕСИЈА**

**КОНЕЧНА ДЕКЛАРАЦИЈА**

**АНТАЛИЈА, 22 ЈУНИ 2021 ГОДИНА**

Парламентите на учесниците во ПС ПСЈИЕ се состанаа на пленарната сесија на 22 јуни 2021 година во Анталија како парламентарна димензија на ПСЈИЕ за да ги проценат случувањата и предизвиците и перспективите за поблиска соработка во Југоисточна Европа.

Парламентарното собрание на ПСЈИЕ:

***Потврдувајќи*** ги принципите утврдени во Повелбата за добрососедски односи, стабилност, безбедност и соработка, потпишана во Букурешт во 2000 година, како основачки документ на ПСЈИЕ.

***Подвлекувајќи*** ја регионалната сопственост и инклузивност како основни принципи на ПСЈИЕ,

***Поздравувајќи*** ја 25-годишнината на ПСЈИЕ, која е најсеопфатна платформа во регионот,

***Потсетувајќи*** на важноста на ПСЈИЕ како главен политички формат во регионалната соработка и фактор за безбедност, стабилност и просперитет во ЈИЕ.

***Потсетувајќи*** на уникатната улога на Парламентарното собрание на ПСЈИЕ засновано на конструктивен дијалог, доверба и взаемно почитување меѓу сите учесници на ПСЈИЕ,

***Потврдувајќи*** ја нашата заложба за издигнување на Парламентарното собрание на ПСЈИЕ како водечка регионална парламентарна организација која ќе се искористи за поттикнување на регионалната соработка,

***Подвлекувајќи*** ја заложбата за проширување на ЕУ и процесот на евроатланска интеграција на регионот,

***Нагласувајќи*** дека заедничката иднина на сите економии од Југоисточна Европа е во ЕУ,

***Забележувајќи*** ја важноста на забрзување на процесот на пристапување на учесниците во ЕУ треба да виде од најголем приоритет,

**Свесни** дека заедничките предизвици во регионот на ПСЈИЕ, вклучувајќи го и одливот на мозоци, неразвиена поврзаност и менаџирањето на миграцијата бараат заеднички напори,

***Истакнувајќи*** ја важната улога на ПСЈИЕ во процесот на европската интеграција и борбата против заедничките предизвици,

***Препознавајќи***  ја улогата на солидарноста на ЈИЕ како клучна за регионот да го постигне својот потенцијал,

***Длабоко убедени*** дека парламентарната дипломатија воспоставува канали за дијалог кои придонесуваат за мирот и безбедноста и игра суштинска улога во справувањето со глобалните предизвици,

***Поздравувајќи*** ги приоритетите поставени од Претседателството на ПСЈИЕ во Анкара со цел да обезбеди додадена вредност на постојните напори за решавање на регионалните предизвици,

***Имајќи предвид*** дека Стратегијата за Југоисточна Европа 2030 ќе биде регионална заложба за унапредување на спроведувањето на Целите на ОН за одржлив развој и Агендата 2030 ќе помогне во решавањето на непосредните предизвици поврзани со економскиот раст, нееднаквостите во приходите, сиромаштијата, одливот на мозоци, депопулација и пристап до основните услуги што го одредуваат квалитетот на животот,

***Признавајќи*** ги нашите заложби за решавање на заштитата на личната и социјалната благосостојба на мигрантите,

***Подвлекувајќи*** дека пандемијата на Ковид-19 е голем предизвик во поновата историја и дека ниту една земја, вклучително и учесниците на ПСЈИЕ, не се имуни на нејзините ефекти, затоа препознавајќи ја важноста на унапредување на меѓународната соработка во билатералните и мултилатералните механизми како алатки за мултиплицирање на средствата на владините чинители за решавање на широките или итните проблеми,

***Препознавајќи*** ги предизвиците поставени од глобалната пандемија кон меѓународната соработка и организации, и исто така како таа ги продлабочи комплексните предизвици како што се протекционизмот, унилатерализмот, ксенофобијата и дискриминацијата, што ги забрзува структурните промени во воспоставениот глобален поредок,

***Изразувајќи*** ја нашата искрена солидарност со жртвите од пандемијата,

***Нагласувајќи*** дека јасна и директна меѓународна комуникација е клучот за елиминирање на проблемите што произлегуваат од пандемијата и нејзините ефекти на прелевање, ***го изјавуваме следното:***

Ние, Учесниците на ПС ПСЈИЕ;

1. ***Ја потврдуваме*** значајната улога на ПСЈИЕ и Парламентарното собрание на ПСЈИЕ во зајакнувањето на стабилноста, просперитетот и благосостојбата на народите во Југоисточна Европа,
2. ***Ја поттикнуваме*** ЕУ да го задржи процесот на проширување активен, бидејќи Европската Унија останува главното сидро и мотивација на регионот,
3. ***Ги повикуваме*** парламентите на ПСЈИЕ да вложат максимални напори за да му овозможат на Парламентарното собрание на ПСЈИЕ да придонесе во процесите на пристапување во ЕУ,
4. ***Ја подвлекуваме*** уникатната карактеристика на ПСЈИЕ која служи како политички дијалог и консултативен форум каде што сите партнери на Југоисточна Европа може да ги решаваат регионалните прашања на високо ниво,
5. ***Препорачуваме*** учесниците на ПСЈИЕ да усвојат кохерентен и координиран одговор на мешаната миграција заснована врз принципите на меѓународната соработка и споделена одговорност,
6. **Ги охрабруваме** учесниците да ги интензивираат своите заложби за решавање на заедничките предизвици на регионот кои директно влијаат врз животот на луѓето,
7. ***Се заложуваме*** да ја поддржиме размената на најдобрите практики и споделувањето на искуствата во разни области за да им помогнеме на секој начин во напорите за надминување на постојните предизвици,
8. ***Ја потврдуваме*** нашата поддршка за Стратегијата на Југоисточна Европа 2030 и нејзините цели,
9. ***Нагласуваме*** дека глобалните проблеми бараат глобални одговори и меѓународна соработка и координација на сите нивоа, вклучително и парламентарната, тие се клучна предност,
10. ***Нагласуваме*** дека зајакнувањето на интра-регионалната соработка и солидарност треба да ја зајакне способноста на регионот да ги реши проблемите и треба да овозможи брзо решавање на кризата,
11. ***Го поттикнуваме*** ПСЈИЕ да развие подобрени и постојани механизми за соработка за посилни односи и солидарност меѓи ЈИЕ,
12. ***Го повикуваме*** Советот за регионална соработка (RCC), како оперативна рака на ПСЈИЕ, да ја зајакне регионалната соработка во ЈИЕ, покривајќи го целиот регион,
13. ***Ги охрабруваме*** учесниците да ги истражат можните начини на соработка во олеснувањето на меѓународните патувања и туризам преку иновативни решенија и механизми како што се взаемното признавање на сертификатите за вакцините преку билатералните аранжмани,
14. ***Ги повикуваме*** властите да ги разгледаат можностите на соработка во областа на развојот на вакцините, вклучително и земјите учеснички да бидат домаќини на клинички испитувања на кандидати за вакцини кои се во развој, и ги покануваме властите да ја зајакнат соработката и солидарноста во спречување на пандемијата,
15. ***Ги повикуваме*** властите да обезбедат еднакви можности за пристап до целата неопходна медицинска опрема, вклучувајќи вакцини, во време на потреба, за заштита на јавното здравје и безбедност во нашата борба против Ковид-19,
16. ***Ги повикуваме*** властите да градат капацитети за регионална соработка и брзо дејствување во случај на природни катастрофи,
17. ***Повикуваме*** на воспоставување на Постојаниот секретаријат на ПС ПСЈИЕ без натамошно одложување со цел да се исполни писмениот консензус за да се има постојан секретаријат како што е наведено во Деловникот на ПС ПСЈИЕ.